པ་ཕ་ནི་ཕྲུ་གུར་གཅེས་པ་དང་ཁ་ངག་ཀྱང་བྱམས་པོ་ཡོད་པས་ང་ཚོ་བུ་ཕྲུག་ཚང་མས་པ་ཕར་དགའ་པོ་བྱེད་པ་དང་།ཕྲུ་གུས་ཁ་ལ་མི་ཉན་སྐབས་རླུང་ལངས་ནའངཡང་ཁོ་ཉོ་ཆ་གཟེད་འདོད་ཀྱི་ཡོད་པ་འདྲཞེས་ལག་པ་འཕྱར་ཙམ་རེ་བྱེད་པ་ལས་དངོས་སུ་ཉེས་རྡུང་གཏོང་བ་ནི་ཧ་ཅང་ཉུང་།ཨ་མས་མི་གཞན་དག་གི་ཕྲུ་གུ་ཡིན་ན་པ་ཕས་མིག་ལོག་བལྟས་པ་ཙམ་གྱིས་ཞི་མི་ལྟར་དུ་གྱུར་ནས་ཁ་གཡོག་མཛུབ་འཁྲིལ་བྱེད་ཐུབ་ཀྱི་རེད།འོན་ཀྱང་ཁྱོད་ཀྱིས་ཕྲུ་གུ་སྐྱག་ལངས་ལ་གཏོང་གི་འདུག་ཅེས་འཁང་ར་བྱས་ཚེ་པ་ཕས་ཕྲུ་གུའི་མདུན་དུ་རྒྱལ་ལངས་མི་བྱེད་ནའང་ལྐོག་ཏུད་ལྟ་ལོ་ཆུང་ཆུང་ཡིན་པས་ཆེར་ལོངས་རྗེས་བསམ་གཞིག་ཐུབ་ཀྱི་རེདཅེས་འགེབ་སྲུང་བྱེད་རྐྱང་གནང་གི་ཡོད།རྗེས་སུ་ངས་ངའི་ཕྲུ་གུ་ལ་གཤེ་གཤེ་དང་ཉེས་རྡུང་ཡང་གཏོང་བ་མཐོང་རྗེས་ཕྲུ་གུར་ཁ་གཟན་པོ་དེ་འདྲ་རང་མ་བྱེདཅེས་ཁ་ཏ་གནང་བར་མ་ཟད་ཨ་མའི་མདུན་དུའངཨོ་ལོ་དེ་ནི་ཁ་གཟན་པོ་སྡུག་པོ་ཞིག་ཆགས་འདུགཅེས་བློ་ཕམ་མདོག་གནང་གི་འདུག་ཟེར།ང་བུའི་ཁྲོད་ཀྱི་རྒན་མགོ་ཡིན་པར་མ་ཟད་ཕའི་ལོ་རྟགས་ཀྱང་ཟིན་ཡོད་པས་ང་ལ་ཧ་ཅང་གཅེས་པོ་གནང་མྱོང་།ལོ་ལྔ་དྲུག་ལ་སོན་སྐབས་རྟག་པར་པ་ཕའི་རྗེས་ལ་ཤོར་འགྲོ་བ་དང་རྗེས་ལ་འཁྲིད་རྗེས་གོམ་པ་རྒྱག་མ་འདོད་པར་པ་ཕར་རྙོག་དྲ་བཤད་ན་པ་ཕས་ལམ་སང་སྒལ་པར་འཁིརགྱི་ཡོད་ལ་དཔྱིད་དུས་རྨོ་འདེབས་བྱེད་སྐབས་གཉའ་ཤོལ་གྱི་སྟེང་དུའང་ཁོ་བོ་འཁུར་གྱི་ཡོད།ཀུ་ཧྲེའི་སྐབས་མེ་ཤིང་འཐུ་བར་འགྲོ་དགོས་ཚེ་རུ་ཁག་ལ་ཉིན་ཕྱེད་རིང་དགོངས་པ་ཞུས་ཏེ་ཐོ་རེངས་ནས་ལངས་དགོས་པ་དང་ཚང་མ་སྒལ་པར་དབོར་དགོས་པར་མ་ཟད།རི་ཧ་ཅང་གཟར་པོ་ཡོད་པས་ངས་ལས་ཀ་ཙག་ཙིག་བྱེད་ཐུབ་སྐབས་ཨ་མས་ཟེར་ན་རྡོག་ཁྲེས་ཆེན་པོ་མ་ཐེག་ཀྱང་བློ་རོགས་གྲོས་རོགས་དང་ཐ་ན་གནས་ཚུལ་བྱུང་ནའང་ལན་སྐྱེལ་མཁན་ཡོང་གི་རེད་ཅེས་རོགས་པར་འགྲོ་རྒྱུ་བཀོད་སྒྲིག་བྱས་ནའང་ཐོ་རངས་བྱ་སྐད་ཁྱི་སྐད་མ་ཐོས་གོངཨོ་ལོ།འགྲོ་རན་ཞག་ལོངས་ཤོགཅེས་འབོད་སྐབས་ཁོ་བོ་ནི་ཉལ་ཆས་ཚ་སོབ་སོབ་དེའི་ནང་ལས་གཏན་ནས་ལངས་མི་འདོད་པས་ཐོས་ཀྱང་མ་ཐོས་ཁུལ་གྱིས་གཉིད་རྫུ་བཏབ་ན་པ་ཕསགནམ་གཤིས་ཀྱང་གྲང་མོ་ཞིག་འདུག་པས་སྐད་མ་གཏོང་།དེ་ལས་ངས་ཁུར་པོ་ཆེ་ཙམ་ཞིག་འཁུར་ཡོང་ན་གཅིག་པ་རེདཅེས་མ་མཐུད་མི་འབོད་པར་ཁོང་རང་གཅིག་པུ་འཇམ་ཐིང་ཐིང་གི་ནག་ཁུང་ནང་ཕེབས་ཀྱི་ཡོད་པས་ཁོ་བོ་ནི་རྒྱལ་ཁ་ཆེན་པོ་ཐོབ་རྗེས་ཀྱི་དམག་མི་ལྟར་སེམས་པ་ལྷོད་ལ་བབ་སྟེ་ཉལ་སྡོད་ཀྱི་ཡོད།